După zbieretele antivaccin ale unei vedete ce are totuși un copil vaccinat (hint: Lolivia Steer), credeam ca o să avem ceva timp până să vedem o altă ipocrită declarând public ceva care contravine cu propriul comportament.

Într-o zi însorită de duminică, când majoritatea oamenilor normali se plimbă cu copiii în parc, Mihaela compune o postare în care discuta despre comunitatea LGBT și cum sunt ei o plagă socială pentru că vor să fie recunoscuți, respectați, tolerați, lucruri d-astea normale.

De multe ori, mai ales in apropierea GayFest am vrut sa dezbat clasica întrebare ”este homosexualitatea înnăscută sau învățată”. De câte ori am început să mă gândesc la abordare și să caut datele științifice, am renunțat, pentru că în opinia mea, acest lucru nu are importanță. Daca homosexualitatea este înnăscută, ce? Și dacă este învățată sau o parte a dezvoltării extra-uterine, ce? Care este impactul diferenței? În ambele cazuri trebuie să respectăm dreptul la viață, exprimare și fericire a acelei persoane și să facem tot ce putem pentru a trăi bine împreună sărbătorind ceea ce ne apropie și respectând ceea ce ne separă.

Cu excepția cazului în care ești Mihaela Rădulescu.

Ea, în calitate de părinte, se lovește brusc de imposibilitatea de a-i explica copilului său ce este aceea un homosexual.

Dar culmea, probabil nu și-a pus această întrebare înainte de ședința foto cu Daniela Nane din 2003

Oare ce părere va avea copilul Mihaelei când va vedea aceasta poza și o va alătura declarațiilor publice ale mamei lui?

Mihaela justifică acest atac prin faptul că vrea ”binele copilului”.

Ceea ce e perfect normal și acceptabil. Și dacă nu aș vrea și eu același lucru pentru copiii altora, nici n-aș comenta.

Totuși, GayFest și orice acțiune publică a organizatiei Accept este anunțată cu mult timp înainte, astfel încât orice părinte rezonabil care vrea să evite educarea și informarea propriilor copii, poate să nu se ducă pe traseul manifestării și să stea în parc sau în mall sau oriunde se mai plimbă ei în mod normal.

Pe de altă parte emisiunea ”Românii au Talent”, care are în publicul țintă și copiii, nu oferă nici un fel de anunț public când Mihaela urmează să se tolanească prin făină în mod lasciv. sau când Mihaela urmează să sărute un concurent, sau să pipăie pe fund un al treilea concurent.

Astea sunt lecții de moralitate și de comportament normal pentru o mamă aflată într-o relație stabilă după 2 (?) divorțuri, , dar o manifestație publică între oameni care vor doar să li se respecte drepturile este un atentat la ”bunele moravuri”?

Este oare comportamentul Mihaelei justificat de faptul că este ”plătită să joace un rol”? Oare copiii care se uită la ”Românii au talent” nu ar merita să nu vadă doar ”rolul” ci și pe femeia și mama, plină de prințipii, care este Mihaela Rădulescu?

Întreaga populație LGBT trebuie să nu facă o acțiune pe an pentru că e posibil ca odorul Mihaelei să fie afectat psihologic (deși stă bine merci în Monaco) dar copiii privitorului mediu la ”Românii au Talent” trebuie să accepte ”rolul” ca și parte din show?

De ce nu este acceptabil ca un grup de oameni cu lucruri în comun să se manifeste public, dar este perfect acceptabil ca o femeie într-o relație stabilă să sărute un necunoscut? Ce vor spune fetele unui telespectator? Dacă Mihaela Rădulescu o face, înseamnă că e bine, nu?

Să nu mă considerați vreun pudic, din punctul meu de vedere toate femeile sau bărbații care vor sa se tăvălească în făină, să se sărute unii cu alții indiferent de combinația de sexe și poziții sunt liberi să o facă, fie la televizor, fie în privat.

Dar să joci un rol de femeie fatală și libertină, să îți compui o imagine hiper-sexualizată și apoi să te temi că va trebui să explici copilului tău o parte normală a sexualității umane e deja peste puterile mele de a accepta fără să comentez.

Dacă vrei să argumentezi din poziția de mamă atunci e important să nu o faci în timp ce te comporți ca o decorațiune de emisiune de can-can mai bine plătită.

Mihaela, în numele comunității LGBT (pe care nu o reprezint în nici un fel) îți propun ceva:

Ține-ți tu manifestările de ”rol” între patru pereți și îți garantez și eu că nu vei vedea pe nimeni din comunitatea LGBT mimând sau făcând sex pe stradă. Vreodată.

Pentru că ei, spre deosebire de vedete plătite pentru controverse ridicole, chiar au bun simț.

Apreciază: Apreciere Încarc...